ET Euroopa Liidu Teataja L 63/71

KOMISJONI MÄÄRUS (EL) 2017/405,

8. märts 2017,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses sulfoksafloori jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Codex Alimentariuse komisjon võttis 5. juulil 2013, 18. juulil 2014 ja 11. juulil 2015 vastu Codexis esitatud jääkide piirnormid sulfoksafloori jaoks (2) (3) (4).

(2) Kõnealuse aine jääkide piirnormid on sätestatud määruses (EÜ) nr 396/2005.

(3) Euroopa Parlamendi ja nõukogu määruse (EÜ) nr 178/2002 (5) artikli 5 lõike 3 kohaselt arvestatakse toidualaste õigusnormide väljatöötamisel või kohandamisel olemasolevaid või peatselt valmivaid rahvusvahelisi standardeid, välja arvatud siis, kui need standardid või nende asjaomased osad oleksid ebatõhusad või sobimatud vahendid toidualaste õigusnormide õiguspäraste eesmärkide täitmiseks või kui arvestamata jätmine on teaduslikult põhjendatud või kui nende kasutamise tulemusena tekiks ühenduses sobivaks määratud tasemest erinev kaitsetase. Sama määruse artikli 13 punkti e kohaselt peab liit edendama rahvusvaheliste tehniliste standardite ja toidualaste õigusnormide kooskõla, tagades samas, et liidus ettenähtud kõrge kaitsetase ei langeks.

(4) Liit esitas Codexi pestitsiidijääkide komiteele reservatsiooni järgmiste pestitsiidide ja toodete kombinatsioonide jaoks kavandatud Codexi jääkide piirnormide kohta: sulfoksafloor (viliköögivili, v.a kõrvitsalised; lehtköögivili).

(5) Seetõttu tuleks sulfoksafloori Codexi jääkide piirnormid, mida ei ole loetletud põhjenduses 4, lisada määrusesse (EÜ) nr 396/2005 jääkide piirnormidena, välja arvatud juhul, kui neid kohaldatakse selliste toodete suhtes, mida ei ole nimetatud kõnealuse määruse I lisas, või juhul, kui need on kehtivatest jääkide piirnormidest madalamad. Asjaomased Codexi jääkide piirnormid on liidu tarbijatele ohutud (6).

(6) Määrust (EÜ) nr 396/2005 tuleks seepärast vastavalt muuta.

(7) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 8. märts 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) http://www.codexalimentarius.org/download/report/799/REP13_PRe.pdf

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex Alimentariuse komisjon. II ja III liide. Kolmekümne kuues istung. Rooma, Itaalia, 1.–5. juuli 2013.

(3) http://www.codexalimentarius.org/download/report/917/REP14_PRe.pdf

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex Alimentariuse komisjon. II ja III liide, Kolmekümne seitsmes istung. Genf, Šveits, 14.–18. juuli 2014.

(4) ftp://ftp.fao.org/codex/reports/reports_2015/REP15_PRe.pdf

ÜRO Toidu- ja Põllumajandusorganisatsiooni ja Maailma Terviseorganisatsiooni ühine toidustandardite programm, Codex Alimentariuse komisjon. III ja IV liide, Kolmekümne kaheksas istung. Genf, Šveits, 6.–11. juuli 2015.

(5) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(6) Scientific support for preparing an EU position for the 45th Session of the Codex Committee on Pesticide Residues (CCPR) („Teadusalane abi ELi seisukoha ettevalmistamiseks Codexi pestitsiidijääkide komitee 45. istungi jaoks“). EFSA Journal 2013; 11(7): 3312 [210 lk].

Scientific support for preparing an EU position for the 46th Session of the Codex Committee on Pesticide Residues (CCPR) („Teadusalane abi ELi seisukoha ettevalmistamiseks Codexi pestitsiidijääkide komitee 46. istungi jaoks“), EFSA Journal 2014; 12(7): 3737 [182 lk].

Scientific support for preparing an EU position in the 47th Session of the Codex Committee on Pesticide Residues (CCPR) („Teaduslik tugi ELi seisukoha ettevalmistamiseks 44. kohtumisel Codexi pestitsiidijääkide komiteega“). EFSA Journal 2015; 13(7): 4208 [178 lk].